ขสมก. จัดแผนเดินรถรองรับการเดินทางของประชาชนช่วงวันหยุดต่อเนื่อง วันเฉลิมพระชนมพรรษา สมเด็จพระบรมราชชนนีพันปีหลวง
นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ เปิดเผยถึงแผนเดินรถโดยสารรองรับการเดินทางของประชาชน ระหว่างวันที่ 12 - 15 สิงหาคม 2565 เนื่องในวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยคาดว่าจะมีประชาชนเดินทางกลับภูมิลำเนาหรือท่องเที่ยวต่างจังหวัดเป็นจำนวนมาก ขสมก. ได้จัดให้บริการเดินรถในเส้นทางปกติ เฉลี่ยวันละ 2,750 คัน  จำนวน 17,111  เที่ยว และเดินรถโดยสาร AIRPORT BUS เชื่อมต่อท่าอากาศยาน จำนวน 5 เส้นทาง  รวม 47 คัน ประกอบด้วยสาย A 1 ท่าอากาศยานดอนเมือง - สถานีรถไฟฟ้า BTS จตุจักร  เฉลี่ยวันละ 15 คัน /สาย A 2 ท่าอากาศยานดอนเมือง - อนุสาวรีย์ชัยสมรภูมิ เฉลี่ยวันละ  12 คัน /สาย A 3 ท่าอากาศยานดอนเมือง - สวนลุมพินี เฉลี่ยวันละ 7 คัน /สาย A 4 ท่าอากาศยานดอนเมือง - สนามหลวง เฉลี่ยวันละ 7 คัน และสาย S 1 ท่าอากาศยานสุวรรณภูมิ - สนามหลวง เฉลี่ยวันละ 6 คัน นอกจากนี้ ยังได้จัดเดินรถเชื่อมต่อสถานีขนส่งกรุงเทพ จำนวน 5 สถานี รวม 34 เส้นทาง เส้นทาง สถานีขนส่งกรุงเทพ (จตุจักร) จำนวน 12 เส้นทาง /สถานีขนส่งกรุงเทพ (เอกมัย) จำนวน 8 เส้นทาง /สถานีขนส่งกรุงเทพ (สายใต้ใหม่) จำนวน 6 เส้นทาง /สถานีรถไฟหัวลำโพง จำนวน 6 เส้นทาง ได้แก่ สาย 4, 21, 25, 34, 73 และ 501 และสถานีกลางบางซื่อ จำนวน 2 เส้นทาง ควบคู่มาตรการความปลอดภัย ทั้งด้านพนักงานประจำรถ ตรวจวัดแอลกอฮอล์ ความดันโลหิตและอุณหภูมิร่างกายของพนักงานขับรถ และพนักงานเก็บค่าโดยสารทุกครั้ง ก่อนขึ้นปฏิบัติหน้าที่บนรถโดยสาร พร้อมทั้งกำชับพนักงานขับรถและพนักงานเก็บค่าโดยสาร สวมหน้ากากอนามัยทุกครั้ง ขณะปฏิบัติหน้าที่บนรถโดยสารเพิ่มความถี่ในการล้างทำความสะอาดระบบปรับอากาศ และการทำความสะอาดผ้าม่านและขอความร่วมมือผู้ใช้บริการ สวมหน้ากากอนามัยตลอดเวลา ขณะใช้บริการรถโดยสาร และยังได้จัดตั้งศูนย์ปฏิบัติการเดินรถ ได้แก่ ศูนย์วิทยุรัชดา สำนักงานใหญ่องค์การขนส่งมวลชนกรุงเทพ ศูนย์วิทยุเขตการเดินรถที่ 1 - 8 ตั้งแต่วันที่ 12 - 15 สิงหาคม 2565 และจัดเจ้าหน้าที่ Call Center 1348 ให้บริการด้านข้อมูลข่าวสารในการเดินรถอีกช่องทางหนึ่ง